b'\n_START_ARTICLE_\nKampene ved Strandl\xc3\xb8kka\n_START_PARAGRAPH_\nKampene ved Strandl\xc3\xb8kka varte fra den 14. april til 17. april 1940 da de norske styrkene trakk seg tilbake. Dette var de f\xc3\xb8rste oppholdende kampene som ble \xc3\xa5pnet under den tyske framrykkingen opp gjennom Hedmarken mot Gudbrandsdalen._NEWLINE_10. april 1940 fikk kaptein Sigvardt Pran kommandoen over 20 milit\xc3\xa6rarbeidere. Disse var egentlig ikkestridende, men hadde kvelden f\xc3\xb8r f\xc3\xa5tt en kort instruksjon i v\xc3\xa5penbruk, og hadde tidlig p\xc3\xa5 morgenen deltatt som stridende i kampen ved Midtskogen. Pran og hans folk ble s\xc3\xa5 sendt til Strandl\xc3\xb8kka for \xc3\xa5 kontrollere togtrafikken. 11. april ble jernbanetunellen ved B\xc3\xb8n sprengt, og togtrafikken ble blokkert. Samme dag ankom l\xc3\xb8ytnant Sven Holmsen med 25 kadetter. Den 13. april ble kadettene sendt nordover og ble erstattet med 38 dragoner, men Holmsen ble igjen. 14. april kom de siste norske styrkene s\xc3\xb8rfra, de ble liggende ved veisperringene ved Strandl\xc3\xb8kka, og man ventet p\xc3\xa5 den tyske framrykkingen._NEWLINE_Den kom omtrent kl. 18.00, og tyskerne gikk uten videre til angrep langs veien og jernbanelinjen. Holmsen l\xc3\xa5 med en mitralj\xc3\xb8se i framskutt stilling ved Mostue, og ble n\xc3\xb8dt til \xc3\xa5 trekke seg et stykke tilbake. Fra nye stillinger holdt de tyskerne nede og framrykkingen stoppet opp. Ca. kl. 21.00 trakk tyskerne seg bakover._NEWLINE_Tidlig p\xc3\xa5 morgenen den 15. april gikk Holmsen fram i sin gamle stilling ved Mostue, og sendte en oppklaringspatrulje s\xc3\xb8rover. Patruljen kom p\xc3\xa5 tyskerne og trakk seg tilbake under kraftig ildgivning fra begge sider. Omtrent kl. 12.00 ankom kaptein Arne Hagtvedt med et gardekompani. Han mente stillingen ved Mostue var for utsatt, og trakk Holmsen og hans menn tilbake. Tyskerne angrep omtrent samtidig med dette, men da var Holmsen allerede ute av stillingene. Kampene raste ved Strandl\xc3\xb8kka ettermiddagen igjennom, men de norske stillingene holdt. Tyskerne fors\xc3\xb8kte med en omg\xc3\xa5ende bevegelse p\xc3\xa5 \xc3\xb8stsiden, men de kom ikke langt i den r\xc3\xa5tne sn\xc3\xb8en. Tyskerne trakk seg da tilbake ca. kl. 22.00, men kom tilbake med et nytt angrep kl. 01.00. Ogs\xc3\xa5 dette gikk i st\xc3\xa5. Den 16. april gikk med kraftig tysk bombardement med bombekastere._NEWLINE_Den 17. april pr\xc3\xb8vde tyskerne en ny taktikk, som viste seg \xc3\xa5 virke. De gikk p\xc3\xa5 isen over Mj\xc3\xb8sa fra \xc3\xb8stsiden opp mot nordsiden av de norske stillingene. Pran hadde ikke annet \xc3\xa5 gj\xc3\xb8re enn \xc3\xa5 trekke seg ut, men de siste norske soldatene ble liggende i stilling fram til ved femtiden om ettermiddagen._NEWLINE_Fem norske og 17 tyske soldater falt under kampene.'